ΓΡΑΠΤΗ ΕΡΩΤΗΣΗ E-2811/96 υποβολή: Sιrgio Ribeiro (GUE/NGL) προς την Επιτροπή (25 Οκτωβρίου 1996)

Θέμα: Ευρωπαϊκό Έτος κατά του ρατσισμού

Το Ευρωπαϊκό Κοινοβούλιο, στη σύνοδο ολομελείας του Μαΐου, ενέκρινε την πρόταση απόφασης του Συμβουλίου με την οποία ανακηρύσσεται το 1997 Ευρωπαϊκό Έτος κατά του ρατσισμού ((EE C 152 της 27.05.1996, σελ. 62. )), καθώς και την ενίσχυση των διαφόρων πρωτοβουλιών που εντάσσονται στο πλαίσιο αυτό.

Σύμφωνα με πληροφορίες που προέρχονται από τις αρμόδιες υπηρεσίες της Επιτροπής (ΓΔ V) μόνον τον Ιανουάριο 1997 θα δημοσιευθούν όλες οι πληροφορίες σχετικά με τις προθεσμίες υποβολής των αιτήσεων, τις προϋποθέσεις της ενίσχυσης κλπ. Επίσης, μόνον τον Ιανουάριο 1997 θα έχουν πρόσβαση στις πληροφορίες αυτές οι διάφορες οργανώσεις της ΕΕ που ασκούν δραστηριότητα στον τομέα της καταπολέμησης του ρατσισμού.

Μπορεί η Επιτροπή να εξηγήσει πού οφείλεται αυτή η καθυστέρηση, η οποία στην πράξη θα περιορίσει χρονικά οποιαδήποτε πρωτοβουλία πρόκειται να διοργανωθεί και να υποστηριχθεί από την Κοινότητα, μειώνοντας τη διάρκεια του «Ευρωπαϊκού Έτους» σε ολίγους μήνες; Μπορεί η Επιτροπή να αναφέρει εάν προτίθεται να επανεξετάσει τις ενισχύσεις που πρόκειται να χορηγηθούν, είτε παρατείνοντας τις προθεσμίες, είτε τροποποιώντας ορισμένες μορφές της ενίσχυσης, ούτως ώστε να αντισταθμισθεί ο χαμένος χρόνος καθώς και να υποδείξει ποιές πληροφορίες είναι δυνατόν να δοθούν ήδη από τώρα στα κράτη μέλη και στις οργανώσεις που πρόκειται να ενθαρρύνουν πρωτοβουλίες στο πλαίσιο του Ευρωπαϊκού Έτους;

Απάντηση του κ. Flynn εξ ονόματος της Επιτροπής (12 Δεκεμβρίου 1996)

Όπως το υποδεικνύει δικαίως ο αξιότιμος βουλευτής, το Κοινοβούλιο εξέφρασε τη γνώμη του ((ΕΕ C 152, 27.5.1996. )) σχετικά με την πρόταση απόφασης του Συμβουλίου ανακηρύσσοντας το 1997 ως Ευρωπαϊκό Έτος κατά του ρατσισμού ((ΕΕ C 89, 26.3.1996. )) κατά τη διάρκεια της συνόδου του το Μάιο 1996. Το ψήφισμα του Συμβουλίου και των αντιπροσώπων των κυβερνήσεων των κρατών μελών, που συνήλθε στα πλαίσια του Συμβουλίου, αναφορικά με το Ευρωπαϊκό Έτος κατά του ρατσισμού (1997) ((EE C 237, 15.8.1996. )) εγκρίθηκε μόλις στις 23 Ιουλίου 1996.

Μετά την έγκριση του ψηφίσματος, η Επιτροπή απευθύνθηκε και κάλεσε τα κράτη μέλη να υποδείξουν τα μέλη της ομάδας ad hoc και να συγκροτήσουν τις εθνικές επιτροπές συντονισμού, όπως προβλέπεται στα σημεία 3 και 4 του εν λόγω ψηφίσματος.

Έκτοτε, η Επιτροπή πραγματοποίησε διαβουλεύσεις με τα κράτη μέλη καθώς και με ορισμένες Μη Κυβερνητικές Οργανώσεις (ευρωπαϊκές και εθνικές) για να ενημερωθεί σχετικά με τις επιθυμίες και προτεραιότητές τους αναφορικά με το Ευρωπαϊκό Έτος. Εξάλλου, από τον μήνα Νοέμβριο θα κυκλοφορήσει, πρώτο ενημερωτικό σημείωμα που θα αναφέρει τις προτεραιότητες και τις σχετικές διαδικασίες. Αυτό το σημείωμα θα αποσταλεί σε όλες τις οργανώσεις, μη κυβερνητικές και άλλες, οι οποίες έχουν υποβάλει αίτηση στην Επιτροπή. Τη στιγμή της υποβολής της ερώτησης του αξιότιμου βουλευτή, ο αριθμός των υποψηφίων που υπέβαλαν αίτηση ανέρχεται σε περισσότερους από 600 και καθημερινά παραλαμβάνεται σημαντικός αριθμός νέων αιτήσεων εγγραφής.

Ως εκ τούτου, η πρόσκληση σχεδίων θα δημοσιευθεί στις αρχές 1997. Εκτός των προθεσμιών της απόφασης, πράγμα που επιβάλλεται από το εύρος αυτού καθ'αυτού του ενδιαφέροντος για το Ευρωπαϊκό Έτος το οποίο προσδιορίζει τις προθεσμίες, η διαφάνεια όμως απαιτεί η ενημέρωση να είναι προσιτή σε όλους τους ενδιαφερόμενους. Τέλος, ο όγκος των διαθέσιμων πιστώσεων θα είναι γνωστός μόνο μετά τη λήξη της διαδικασίας του προϋπολογισμού, δηλαδή το Δεκέμβριο 1996.

Οι προθεσμίες για την υποβολή αιτήσεων κοινοτικής συγχρηματοδότησης υπολογίζονται κατά τρόπο που να επιτρέπει ανάλογα διαθέσιμο χρόνο στους ενδιαφερόμενους για να συντάξουν τα σχέδιά τους με όλη τους την άνεση. Τέλος, το γεγονός της ενδεχομένως καθυστερημένης έναρξης ορισμένων σχεδίων δεν σημαίνει, ωστόσο αυτόματα, τη μείωση του διαθέσιμου χρόνου για την υλοποίησή τους, η αρχή της κοινοτικής συγχρηματοδότησης για σχέδια ετήσιας διάρκειας δεν αμφισβητήθηκε ποτέ.